钦定古今图书集成/理学汇编/文学典/第077卷 > 李廌
## 钦定古今图书集成/理学汇编/文学典/第077卷 > 李廌

按《宋史文苑传》，“廌字方叔，其先自郓徙华廌，六岁而
孤，能自奋立。少长，以学问称乡里。谒苏轼于黄州，贽
文求知，轼谓其笔墨澜翻，有飞沙走石之势，拊其背
曰：‘子之才，万人敌也，抗之以高节，莫之能御矣’。廌再
拜受教。而家素贫，三世未葬，一夕，抚枕流涕曰：‘吾忠
孝焉，是学，而亲未葬，何以学为’？”旦而别轼，将客游四
方，以蒇其事。轼解衣为助，又作诗以劝风义者。于是
不数年，尽累世之丧三十馀，柩归定华山下，范镇为
表墓以美之，益闭门读书。又数年再见轼，轼阅其所
著，叹曰：“张耒、秦观之流也。”乡举试礼部，轼典贡举，遗
之赋诗以自责。吕大防叹曰：“有司试艺，乃失此奇才
耶！”轼与范祖禹谋曰：“廌虽在山林，其文有锦衣玉食
气，弃奇宝于路隅，昔人所叹，我曹得无意哉！”将同荐
诸朝，未几，相继去国，不果。轼亡，廌哭之恸，曰：“吾愧不
能死知己，至于事师之勤，渠敢以生死为间！”即走许、
汝间，相地卜兆授其子，作文祭之曰：“皇天后土，鉴一
生忠义之心；名山大川，还万古英灵之气。”词语奇壮，
读者为悚。中年绝进取意，谓颍为人物渊薮，始定居
长社，县令李佐及里人买宅处之。卒，年五十一。廌喜
论古今治乱，条畅曲折，辩而中理。当喧溷仓卒间，如
不经意，睥睨而起，落笔如飞驰。元祐求言，上忠谏书、
《忠厚论》，并献《兵鉴》二万言。论西事，朝廷擒羌酋鬼章，
将致法，廌深论利害，以为杀之无益，愿加宽大，当时
韪其言。

按《石林诗话》：“李廌，阳翟人。少以文字见苏子瞻，子瞻
喜之。元祐初知举，廌适就试，意在必得廌以魁多士。
及考章援程文，大喜，以为廌无疑，遂以为魁。既拆号，
怅然出院，以诗送廌归曰：‘平时谩识古战场，过眼终
迷日五色’。盖道其本意。廌自是学亦不进。家贫，不甚
自爱，尝以书责子瞻不荐己，子瞻后稍薄之，竟不第”
而死。